৭ মার্চের ভাষণই মূলত স্বাধীনতার ঘোষণা: মেয়র আতিক
একাত্তরের ৭ মার্চ বঙ্গবন্ধু শেখ মুজিবুর রহমানের ঐতিহাসিক ভাষণ ‘মূলত স্বাধীনতার ঘোষণা’ ছিলো বলে মন্তব্য করেছেন ঢাকা উত্তর সিটি করপোরেশনের মেয়র মো. আতিকুল ইসলাম।দিনটি উপলক্ষ্যে বৃহস্পতিবার যুক্তরাজ্যের লন্ডনে বাংলাদেশ মিশন আয়োজিত এক আলোচনা সভায় প্রধান অতিথি হিসেবে উপস্থিত ছিলেন তিনি।মেয়র আতিক বলেন, “বঙ্গবন্ধুর এই ঐতিহাসিক ভাষণই ছিলো মূলত বাঙালির স্বাধীনতার ঘোষণা। এই ঘোষণা তিনি তার অসাধারণ রাজনৈতিক প্রজ্ঞা ও দূরদর্শিতার সঙ্গে দিয়েছেন বলে বাংলাদেশ একটি স্বাধীন-সার্বভৌম দেশ হিসেবে বিশ্ব দরবারে প্রতিষ্ঠিত হয়েছে।”মিশনের বঙ্গবন্ধু লাউঞ্জে 'হিস্টোরিক সেভেন মার্চ স্পিচ: অ্যা ডকুমেন্টারি হেরিটেজ অফ ম্যানকাইন্ড’ শিরোনামে এ সভায় সভাপতিত্ব করেন হাই কমিশনার সাইদা মুনা তাসনিম।
স্বাগত বক্তব্যে তিনি বলেন, “ঐতিহাসিক ৭ মার্চের ভাষণটি ছিল মূলত বাঙালি জাতির স্বাধীনতা সংগ্রামের বীজমন্ত্র ও মুক্তির সনদ। ইউনেস্কো ভাষণটিকে ‘বিশ্ব প্রামাণ্য ঐতিহ্য' হিসেবে স্বীকৃতি দিয়ে এর শ্রেষ্ঠত্ব ও গুরুত্ব আন্তর্জাতিকভাবে প্রতিষ্ঠিত করেছে। আজ থেকে শতবর্ষ পরেও এই ভাষণ সব দেশের সব নিপীড়িত ও স্বাধীনতাকামী মানুষের মুক্তির দিক-নির্দেশনা হয়ে থাকবে।”সভায় বিশেষ অতিথি হিসেবে বক্তব্য দেন ঢাকা মেট্রোপলিটন পুলিশ কমিশনার হাবিবুর রহমান। আরও বক্তব্য দেন মুক্তিযোদ্ধা আবু মুসা হাসান, কাউন্সেলর মঈন কাদরি, যুক্তরাজ্যে ৭ মার্চ ফাউন্ডেশনের সাধারণ সম্পাদক আনসার আহমেদ উল্লাহ, ব্রিটিশ-বাংলাদেশি কমিউনিটির শাহিনা আক্তার, আবদুল আহাদ চৌধুরী ও সেলিম আহমেদ।

লন্ডনে মিশন আয়োজিত এক আলোচনা সভায় প্রধান অতিথি হিসেবে উপস্থিত ছিলেন তিনি।